《鬻妻行》
明代·杨爵

何处调饥贫少年，将妻匐匍到街前。但道谁人肯买去，免我身向沟中填。

妇人双泪向夫挥，劝君莫作苦辛为。自从结发成夫妇，共期偕老日相宜。

此日遇不淑，岂肯遽别离。愿割妾身肉，充子一朝饥。

同我良人死沟壑，不忍又缝他人衣。

作者简介：（1493—1549）陕西富平人，字伯珍，一字伯修。二十岁始读书，常边耕边读。同郡韩邦奇录为弟子。嘉靖八年进士。授行人，擢御史。奉使湖广，见饥民割尸肉为食，还言虽周公制作尽复于今，亦无补于饥寒之众。郭勋用事，世宗经年不视朝，日夕建斋醮。而大臣夏言、严嵩以元旦微雪，作颂称贺。爵乃上书极谏，忤帝，下诏狱拷讯几死。历五年获释，抵家甫十日，复逮系狱，又三年始释。卒谥忠介。有《杨忠介集》、《周易辨说》等。